Βρυξέλλες, 25.1.2005

COM(2004) 768 τελικό

2003/0136 (COD)

.

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την κοινή θέση που υιοθέτησε το Συμβούλιο εν όψει της έκδοσης οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 76/115/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στις αγκυρώσεις των ζωνών ασφαλείας των οχημάτων με κινητήρα

.

2003/0136 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την κοινή θέση που υιοθέτησε το Συμβούλιο εν όψει της έκδοσης οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 76/115/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στις αγκυρώσεις των ζωνών ασφαλείας των οχημάτων με κινητήρα

1- ΙΣΤΟΡΙΚΟ ΤΟΥ ΦΑΚΕΛΟΥ

Ημερομηνία διαβίβασης της πρότασης στο ΕΚ και στο Συμβούλιο [έγγραφο COM(2003)362 τελικό – 2003/0136(COD)]: | 20.6.2003 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 10.12.2003 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 17.12.2003 |

Ημερομηνία υιοθέτησης της κοινής θέσης: | 24.1.2005 |

2- ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση οδηγίας ανήκει σε μια δέσμη τριών προτάσεων που αποσκοπούν στην υποχρεωτική τοποθέτηση ζωνών ασφαλείας σε όλα τα αυτοκίνητα οχήματα. Τα μέτρα αυτά αποτελούν συνέχεια της έκδοσης της οδηγίας 2003/20/ΕΚ για την τροποποίηση της οδηγίας 91/671/ΕΟΚ του Συμβουλίου σχετικά με την υποχρεωτική χρησιμοποίηση της ζώνης ασφαλείας.

Η παρούσα πρόταση προβλέπει, ειδικότερα, την τοποθέτηση τυποποιημένων, επαρκώς ανθεκτικών αγκυρώσεων για τη στερέωση των ζωνών ασφαλείας.

3- ΠΑΡΑΤΗΡΗΣΕΙΣ ΓΙΑ ΤΗΝ ΚΟΙΝΗ ΘΕΣΗ

3.1. Γενικές παρατηρήσεις για την κοινή θέση

Η κυριότερη τροποποίηση που επέφερε το Συμβούλιο στην πρόταση της Επιτροπής αφορά τις αγκυρώσεις που προορίζονται για ζώνες ασφαλείας προσαρμοσμένες στις ειδικές ανάγκες των ατόμων με αναπηρία. Λαμβάνοντας υπόψη το εύρος των υφισταμένων τεχνικών λύσεων, το Συμβούλιο έκρινε ότι θα ήταν προτιμότερο, κατά τη διάρκεια μιας μεταβατικής περιόδου, να μην υπόκεινται οι αγκυρώσεις αυτές σε όλες τις τεχνικές διατάξεις που απαιτούνται για τις αγκυρώσεις.

Ωστόσο, το Συμβούλιο αναγνώρισε την ανάγκη να εναρμονιστούν οι εθνικές διατάξεις που υπάρχουν στον τομέα αυτόν και ανέθεσε στην Επιτροπή να μελετήσει αυτό το θέμα.

Η Επιτροπή αποδέχεται αυτήν την τροποποίηση.

3.2. Παρατηρήσεις σχετικά με τις τροπολογίες που ενέκρινε το Ευρωπαϊκό Κοινοβούλιο κατά την 1η ανάγνωση

Το Κοινοβούλιο, λαμβανομένης υπόψη της θέσης που έλαβε όσον αφορά την ενδεχόμενη απαγόρευση των πλευρικών καθισμάτων στα τουριστικά λεωφορεία [βλ. φάκελο 2003/0128(COD)], πρότεινε, στο πλαίσιο της διατήρησης αυτών των καθισμάτων, τον εξοπλισμό τους με αγκυρώσεις για τη στερέωση ζωνών δύο σημείων. Το Συμβούλιο δεν ενστερνίστηκε τις τροπολογίες του Ευρωπαϊκού Κοινοβουλίου και διατήρησε αναλλοίωτη την πρόταση της Επιτροπής.

Η Επιτροπή, η οποία είχε επισημάνει μετά την πρώτη ανάγνωση ότι δεν θα τροποποιήσει την πρότασή της, υποστηρίζει πλήρως τη θέση του Συμβουλίου.

4- ΣΥΜΠΕΡΑΣΜΑΤΑ

Η Επιτροπή προτείνει τον υποχρεωτικό εξοπλισμό όλων των αυτοκινήτων οχημάτων με ζώνες ασφαλείας, ούτως ώστε να αποτραπεί ο κίνδυνος εκτίναξης των επιβατών σε περίπτωση σύγκρουσης. Για να μπορούν οι ζώνες ασφαλείας να παρέχουν το υψηλότερο δυνατό επίπεδο ασφάλειας, πρέπει να στερεώνονται σε αγκυρώσεις που να είναι κατασκευασμένες κατά τέτοιο τρόπο ώστε να αντέχουν στις δυνάμεις που ασκούνται στη ζώνη σε περίπτωση σύγκρουσης.

Το Συμβούλιο ενέκρινε το σύνολο των μέτρων που πρότεινε η Επιτροπή, αλλά αποφάσισε να προβλέψει ελαστικότερες τεχνικές διατάξεις για τις αγκυρώσεις που προορίζονται για τις ζώνες ασφαλείας τις οποίες φορούν άτομα με αναπηρία. Ανέθεσε στην Επιτροπή να μελετήσει διεξοδικά το θέμα αυτό.

Το Συμβούλιο απέρριψε τις τροπολογίες που πρότεινε το Ευρωπαϊκό Κοινοβούλιο.

Συμπερασματικά, η Επιτροπή υποστηρίζει πλήρως την κοινή θέση του Συμβουλίου.